Noem-Noem groet - Environment - Erongo
Wednesday, July 08th, 2020 22:44:33
'n Groep inwoners van Omaruru is die josie in oor 'n boom wat onlangs uit hul dorp verwyder is.
07 July 2019 | Environment
Gerda Janse van Rensburg, Inwoner; "Daar is geen gehoor gegee aan die gemeenskap se versoek nie."
Inwoners van Omaruru by die plek waar hul geliefde Noem-Noem eens gestaan het. Foto verskaf.
'n Groep inwoners van Omaruru het hulle misnoë uitgespreek oor die afkap van hulle geliefde "Noem-Noem".
Een van die beswaardes, me. Gerda Janse van Rensburg, voer aan die boom is afgekap op aandrang van Erongo Red omdat dit na bewering die kragverspreider se nuwe gebou versteek het, en in opdrag van die dorp se burgemeester, me. Hendrina Tuli Gebhardt.
"Die Noem-Noem het meer as dertig jaar daar gegroei. Die vernietiging van die ou boom oorskadu die inhuldiging van die nuwe gebou. Ons meen in teenstelling [met wat aangevoer word] dat die boom Erongo Red se gebou verbloem, dit eerder die gebou sou komplimenteer. Hoekom is die boom nie net gesnoei in plaas van heel afgekap nie?"
Die nuwe Erongo Red-gebou is teen 'n geskatte N$12.1 miljoen opgerig en is op 27 Junie ingehuldig. Die nuwe kantoor bedien klante op Omaruru, asook die plase en nedersettings in die omliggende area.
Die beswaarde gemeenskapslede het besluit om die verlies van die boom te herdenk op dieselfde dag wat die Erongo Red-gebou amptelik ingehuldig is.
Hulle het bymekaar gekom waar die boom eens gestaan het om vaarwel te roep aan hul spesiale Noem-Noem (Carissa Macrocarpa of Amathungulu).
Hulle beplan ook om elke jaar daar byeen te kom ter herinnering van die boom.
'n Woordvoerder van die kragverspreider het daarop gewys dat die boom op munisipale grond gestaan het en die koerant na die munisipaliteit verwys vir verdere navrae oor die aangeleentheid.
Die waarnemende hoof beampte van die stadsraad, mnr. Alphons Tjotombo, het gesê hy het geen kommentaar oor die aangeleentheid nie.
"Skryf maar oor hulle griewe. Dit is hulle demokratiese reg om te kla."
Janse van Rensburg het gesê daar was verbete gepoog om die boom van sy gewisse ondergang te red. Sy het persoonlik by die burgemeester gaan pleit en dit aan haar gestel dat die gemeenskap vra dat sy die verwydering van die boom keer. Daar is egter geen gehoor gegee aan die gemeenskap se versoek nie.
"Ons het ons misnoë onder die aandag van die munisipaliteit gebring, en is deur die gesondheidsinspekteur aanbeveel om 'n petisie te loods wat teen 10:00 daardie dag ingedien moes word. Werk om van die boom ontslae te raak was reeds om 09:00 aan die gang ten spyte daarvan dat die gegewe spertyd 'n uur later was. Die boom het suurstof verskaf en was 'n lekker koelteplek in die somer. Die pluk en eet van die vitamien-ryke vrugte wat vrylik beskikbaar was, het baie vir die gemeenskap gebaat."
Die Carissa macrocarpa se vrug, die Natal pruim, is ryk in vitamien A en B asook 'n vitamien C-telling wat hoër is as baie sitrus - nogal indrukwekkend vir 'n vrug wat kleiner as 'n gewone pruim is.